**Elemente de conținut orientative pentru**

**Strategiile de Dezvoltare Teritorială (SDT)**

**Nu se solicită un format/conținut standard pentru SDT.**

**SDT** vor trebui să adreseze specific probleme de la nivelul teritoriului studiat și să identifice măsuri de rezolvare sau de atenuare a acestora într-un mod de abordare integrat.

În măsura în care la nivelul municipiului reședință de județ, municipiului sau orașului, inclusiv la nivelul zonei urbane funcționale/zonei metropolitane, după caz, este deja elaborat un document strategic care acoperă perioada de implementare 2021 -2027, se poate folosi sau revizui acest document strategic, cu condiția respectării includerii în document cel puțin a elementelor detaliate mai jos.

Într-o SDT trebuie să se regăsească cel puțin următoarele elemente:

1. **Zona geografică vizată de strategie:**

* Locală - *la nivelul de Unitate Administrativ Teritoriala (UAT);*

*sau*

* Funcțională - *la nivel de Zonă Urbană Funcțională (ZUF);*

*sau*

* Metropolitana - *la nivel de Zonă Metropolitană (ZM);*

1. **Analiza și diagnosticul situației existente;**

Analiza situației existente se poate prezenta sub forma unui audit aprofundat al situației actuale în toate domeniile relevante la nivel periurban/metropolitan: profilul socio-demografic, profilul economic, profilul și capacitatea administrativă, profilul spațial și funcțional, infrastructura de transport și mobilitatea, locuirea, serviciile publice, echiparea tehnico-edilitară, dinamica dezvoltării urbane cu accent pe densitatea și structura urbană, piața imobiliară, piața funciara, precum și mediul și schimbările climatice.

Analiza va cuprinde, în măsura în care este posibil, analiza prospectivă pe baza prognozelor și tendințelor care vor condiționa dezvoltarea în viitor.

Vor trebui furnizate informatii cu privire la actorii locali identificați implicați în procesul de elaborare a strategiei. Pentru a se urmări o abordare participativă și democratică, aceștia nu trebuie să facă parte din parteneriatul constituit pentru elaborarea SDT (format din reprezentanți ai consiliului județean și ai autorităților administrațiilor publice locale din orașul-centru polarizator, împreună cu UAT-urile din zona periurbană/ metropolitană definită).

Actorii relevanți pot aparține diferitelor categorii de stakeholderi a căror contribuție este necesară pentru cunoașterea contextului metropolitan/ periurban și pentru identificarea direcțiilor de dezvoltare. Aceștia pot fi:

1. Reprezentanți ai administrației publice locale, ai agențiilor deconcentrate și ai altor instituții publice relevante;
2. Reprezentanți ai mediului de afaceri;
3. Reprezentanți ai mediului academic;
4. ONG-uri, organizații comunitare și reprezentanți ai societății civile;
5. Organizații / lideri de la nivelul academic, religios, politic, cultural, sportiv etc.

Totodată, vor fi prezentate date statistice și analize, studii relevante pentru definirea contextului urban și provocările cu care acesta se confruntă: provocări economice, sociale, climatice, demografice și de mediu. Astfel, se va realiza o descriere a problemelor cu care se confruntă spațiul urban analizat, privind, de exemplu, populația, demografia, șomajul, structura ocupării forței de muncă, condițiile de locuire, infrastructura socială și educațională, condițiile climatice și de mediu din arealul studiat, situația transportului public local, facilități urbane, situația infrastructurii urbane, situația spațiilor verzi, zone urbane marginalizate, etc;

De asemenea, vor trebui furnizate informații cu privire la:

* + strategiile și politicile sectoriale existente, relevante (la nivel local, regional și național) pe care se bazează elaborarea SDT (de exemplu, Planul de Mobilitate Urbană Durabilă - PMUD);
  + identificarea, analizarea și prioritizarea nevoilor și a problemelor, precum și a opțiunilor pentru soluțiile aferente acestora;
  + analiza SWOT - analiza integrată a rezultatelor obținute prin diagnosticarea situației existente și a tendințelor dezvoltării;

Datele și informațiile trebuie spațializate pentru a permite identificarea provocărilor și priorităților de dezvoltare la nivelul zonei periurbane/metropolitane.

Analiza situației existente se poate completa cu reprezentări grafice (cartograme, harți, scheme reprezentative) la o scară adecvată și, în cazul harților, elaborate pe suport topografic.

Analiza situației existente se poate finaliza cu principalele concluzii privind nevoile și potențialul de dezvoltare la nivelul teritoriului, sintetizate printr-un diagnostic integrat.

1. **Viziune de dezvoltare integrată;**

Viziunea reprezintă proiecția pe termen lung a evoluției zonei urbane/periurbane/ metropolitane și principiile pe baza cărora se va dezvolta aceasta.

Vor trebui furnizate informatii cu privire la viziunea de dezvoltare.

1. **Obiective strategice, obiective specifice și direcții de acțiune;**

Vor trebui prezentate obiectivele strategice, obiectivele specifice și direcțiile de acțiune.

Obiectivele strategice și obiectivele specifice de dezvoltare se stabilesc pe baza nevoilor și potențialului de dezvoltare rezultate din analiza situației existente. Acestea se stabilesc în maniera ierarhizată, de la obiectivele strategice la obiectivele specifice.

Obiectivele trebuie formulate SMART (specifice, măsurabile, fezabile / accesibile, realiste și încadrate într-un orizont de timp) și trebuie să exprime situația vizată pe diferite paliere (economic, social, mediu etc.).

Obiectivelor trebuie să le corespundă ținte măsurabile care vor permite monitorizarea și evaluarea.

Obiectivele vor fi operaționalizate prin direcții de acțiune și / sau politici de dezvoltare structurate pe temele principale care conduc la îndeplinirea fiecărui obiectiv.

Direcțiile de acțiune și / sau politicile de dezvoltare trebuie să includă propuneri concrete cu privire la dinamica dezvoltării urbane.

Corelarea dintre problemele, nevoile și potențialul de dezvoltare identificate în etapa de analiză și viziunea, obiectivele, țintele, direcțiile de acțiune și / sau politicile de dezvoltare incluse în Strategia de dezvoltare pot fi evidențiate în cadrul unei matrice logice.

1. **Planul de acțiune;**

Vor trebui furnizate informatii cu privire la activitățile/acțiunile/operațiunile orientative care vor fi elaborate și realizate în vederea îndeplinirii obiectivelor cheie ale SDT, precum și orizontul de timp în care aceste activități se vor realiza. De asemenea, se vor prezenta și măsurile de atenuare a riscurilor implementării.

În cadrul acestei secțiuni pot fi prezentate harți cu localizarea proiectelor, potențialele surse de finanțare, precum programele operaționale pentru perioada 2021-2027 (și, de asemenea, alte inițiative europene, cum ar fi Horizon EU, etc.), care ar putea ajuta la realizarea viziunii și la atingerea obiectivelor strategiei, precum și o descriere a sinergicilor și caracterului integrat al proiectelor(în cazul SDT).

1. **Implementarea, monitorizarea și evaluarea SDT.[[1]](#footnote-1)**

Se pot furniza informații cu privire la la următoarele aspecte:

* + contextul instituțional – rolurile și responsabilitățile diferitelor structuri la nivelul municipiului/orașului/ADI, structuri cu caracter formal sau informal, cu rol de management și implementare a SDT, care să aibă în atribuții verificarea punerii în aplicare a strategiei și care să monitorizeze progresul implementării acesteia. Datele privind organizarea structurii menționate și membrii care o compun trebuie să fie descrise pe scurt;
  + planul de acțiune pentru implementarea SDT, în care se vor stabili activitățile, resursele necesare pentru a implementa strategia, direcțiile/departamentele și /sau persoanele responsabile pentru implementarea, monitorizarea și evaluarea SDT;
  + definirea unor indicatori cuantificabili (în măsura în care este posibil), relevanți pentru a monitoriza și evalua SDT pe parcursul orizontului de implementare.
  + mecanismul de monitorizare și evaluare a SDT, inclusiv măsuri de atenuare a probabilității și impactului riscurilor;

1. **Cadrul partenerial pentru elaborarea și implementarea SDT.**

Această secțiune se poate referi la următoarele aspecte:

* + stabilirea cadrului partenerial utilizat pentru elaborarea și /sau implementarea SD inclusiv descrierea procesului de consultare publică.
  + Pentru a dovedi faptul ca strategia a fost realizată și va fi implementată prin implicarea unor parteneri relevanți, se pot avea în vedere următoarele: anexarea de acorduri de asociere/colaborare cu partenerii (grupuri de lucru) în vederea elaborării și implementării SDT, anexarea minutelor unor întâlniri de lucru/consultări cu partenerii, mențiuni realizate în cuprinsul SDT, includerea în portofoliul de proiecte al SDT a unor proiecte ale partenerilor/realizate în parteneriat cu aceștia etc.

1. **Pentru situația în care documentul strategic (SDT) se va elabora la nivel de zona urbană funcțională**

În situația în care se dorește elaborarea unei strategii de dezvoltare teritorială la nivel de ZUF, mecanismul de identificare teritorială a ZUF trebuie descris în cadrul documentului strategic.

**NOTE:**

1. ***SDT aferent DUI NE trebuie să cuprindă*** *un minimum de* ***elemente specifice*** *unui document strategic de dezvoltare teritorială, în* ***concordanță cu cerințele minime menționate de art. 29, alin. 1 din Regulamentul (UE) nr. 2021/1060 în această privință, respectiv:***

***"(a) zona geografică vizată de strategie;***

***(b) analiza nevoilor de dezvoltare și a potențialului zonei, inclusiv a interconexiunilor economice, sociale și de mediu;***

***(c) descrierea abordării integrate care răspunde nevoilor de dezvoltare identificate și potențialului zonei;***

***(d) descrierea implicării partenerilor, ...., în pregătirea și implementarea strategiei."***

1. ***APL-urile care vor utiliza instrumentul DUI NE, vor trebui să prezinte într-un capitol distinct (de preferat în capitolul "c)Viziune de dezvoltare integrată") o descriere din care să rezulte ca provocările economice, de mediu, climatice, demografice și sociale cu care se confruntă respectivul UAT/ zona urbană funcțională/zona metropolitană, sunt abordate într-o manieră integrată, în conformitate cu prevederile din Art. 11 din Regulamentul (UE) nr. 2021/1058 privind FEDR și FC și art. 29 din Regulamentul (UE) 2021/1060.***
2. ***În conformitate cu prevederile PR Nord-Est 2021-2027,* *UAT-urile urbane vor trebui să identifice, în funcție de nevoile locale,******cu consultarea și implicarea comunității locale, zona de regenerare urbană în care vor fi localizate proiectele ce se doresc a fi finanțate sub Prioritatea 7 din PR Nord-Est 2021-2027. De asemenea, pentru identificarea și delimitarea acestei zone, va trebui să aveti în vedere prevederile OUG nr. 183 din 28 decembrie 2022 privind stabilirea unor măsuri pentru finanțarea unor proiecte de regenerare urbană.***

***APL-urile care vor utiliza instrumentul DUI NE pot include în cadrul SDT*** *Procedura pentru prioritizarea operațiunilor și Lista operațiunilor/ideilor de proiecte prioritizate la nivel de document strategic* ***sau o pot prezenta ca document distinct (a se vedea secțiunea 5 din DCIDU – "*** *Etape obligatorii pentru accesarea finanțărilor disponibile pentru dezvoltare urbană din PR NORD-EST 2021 – 2027*"*).*

1. La elaborarea acestui capitol va trebui să se țină cont de metodologia întocmită pentru elaborarea/actualizarea, monitorizarea și evaluarea documentelor strategice. [↑](#footnote-ref-1)